Mensehandel-sindikaat: Vrou kry opgeskorte vonnis(Argieffoto) ŉ Vrou wat by ŉ mensehandel-sindikaat in Kaapstad betrokke was, het ŉ opgeskorte vonnis ontvang nadat sy op 11 aanklagte skuld beken het. Camilla De Waal Rossouw (32) is Vrydag in die hooggeregshof in Kaapstad tot tien jaar tronkstraf gevonnis wat in die geheel vir vyf jaar opgeskort is met streng voorwaardes. Zinzi Hani, Valke-woordvoerder, het gesê Rossouw is op 28 Oktober onder meer skuldig bevind op aanklag van die ontvoering van ŉ minderjarige, mensehandel vir seksuele doeleindes, aanranding, die bedryf van ŉ bordeel en afpersing van meer as R3 miljoen. Nege persone is reeds in verband met die saak gevonnis. Die sindikaat het bordele in Milnerton, Tafelsig, Big Bay en Bellville bedryf. “Die sindikaat het jong vroue en minderjariges gewerf om seksueel uitgebuit te word. Die slagoffers is van hul vryheid ontneem, aangerand en gedwing om deel te neem aan misdadige aktiwiteite soos winkeldiefstal, huisbrake en afpersing.” Rossouw is in Februarie 2017 saam met haar medebeskuldigdes in hegtenis geneem ná ŉ Valke-ondersoek wat reeds in Oktober 2016 begin het. Natasha Chang is in Junie tot drie jaar tronkstraf gevonnis wat in die geheel vir vyf jaar opgeskort is met streng voorwaardes. Sy is ook tot drie jaar korrektiewe toesig en gemeenskapsdiens gevonnis. Die sindikaat het onder meer tussen 2012 en 2015 kliënte van die bordele afgepers en geld geëis om te verseker dat foto’s van hul seksuele bedrywighede nie op sosiale media geplaas word nie. Norman Bridger (34) en Michael D’Oliveira (41) is in September verlede jaar gevonnis nadat hulle ŉ pleitooreenkoms met die staat aangegaan het. Bridger is onder meer tot 20 jaar tronkstraf gevonnis vir afpersing waarvan tien jaar vir vyf jaar opgeskort is. D’Oliveira is tot tien jaar tronkstraf gevonnis wat in die geheel vir vyf jaar opgeskort is. Hy is beveel om ŉ boete van R20 000 te betaal. Fereez Allie (37) is tot drie jaar tronkstraf gevonnis vir aanranding. Shantel Reyneke-Bridger (47), Juan Francois Warren (41) en Robin Reyneke (30) is ook reeds verlede jaar gevonnis nadat hulle skuldig gepleit het op die aanklagte teen hulle. Reyneke-Bridger is tot 20 jaar tronkstraf gevonnis waarvan tien jaar vir vyf jaar opgeskort is met streng voorwaardes. Warren het dieselfde vonnis ontvang. Reyneke is behalwe vir sy vonnis van 20 jaar, wat vir vyf jaar opgeskort is, ook beveel om ŉ boete van R50 000 te betaal.